遊泰山六首 一
作者：李白
朝代：唐

paragraphs: 四月上泰山，石屏御道開。
六龍過萬壑，澗谷隨縈迴。
馬跡遶碧峯，于今滿青苔。
飛流灑絕巘，水急松聲哀。
北眺崿嶂奇，傾崖向東摧。
洞門閉石扇，地底興雲雷。
登高望蓬瀛，想象金銀臺。
天門一長嘯，萬里清風來。
玉女四五人，飄颻下九垓。
含笑引素手，遺我流霞杯。
稽首再拜之，自愧非仙才。
曠然小宇宙，棄世何悠哉。